KIRJALLINEN KYSYMYS E-2067/02

esittäjä(t): Olivier Dupuis (NI) komissiolle

(12. heinäkuuta 2002)

Aihe: Itä-turkestanilaisen Rebiya Kadeerin tapaus

Rebiya Kadeer, liikenainen, on yksi miehitetyn Itä-Turkestanin (Xinjiangin Uygurin autonomisen alueen) uiguurien tunnetuimpia edustajia. Hän on myötävaikuttanut merkittävästi naisten oikeuksien turvaamiseen Kiinassa ja perustanut Tuhannen äidin liikkeen edistämään uiguurinaisten työllistymistä. Kiinan hallituskin on tunnustanut hänen työnsä nimeämällä hänet valtuuskuntaansa vuoden 1995 Yhdistyneiden Kansakuntien Naisten maailmankonferenssissa Pekingissä.

Kaksi vuotta Pekingin konferenssin jälkeen viranomaiset kuitenkin takavarikoivat Rebiya Kadeerin passin. Sen jälkeen poliisi ahdisteli häntä, mikä rajoitti entisestään hänen liikkumisvapauttaan. Kiinan viranomaiset pyrkivät häntä pelottelemalla vaientamaan hänen aviomiehensä, joka asuu ulkomailla ja arvostelee hallitusta avoimesti.

Elokuussa 1999, jolloin Rebiya Kadeerin oli määrä tavata Yhdysvaltain kongressin tutkimuslaitoksen edustajia keskustellakseen näiden kanssa ihmisoikeusasioista, Kiinan viranomaiset pidättivät hänet ja veivät paikalliseen vankilaan, joka on tunnettu kidutuksesta. Syyskuussa 1999 hallitus syytti Rebiya Kadeeria salaisten tietojen antamisesta ulkomaalaisille, vaikka salaisuudet paljastuivatkin julkisiksi, hänen hallussaan olleista paikallisista sanomalehdistä saaduiksi tiedoiksi. Sitä seuranneessa salaisessa oikeudenkäynnissä kiinalainen tuomioistuin tuomitsi hänet kahdeksaksi vuodeksi vankeuteen. Hänen sihteerinsä, joka pidätettiin pian hänen jälkeensä, määrättiin kolmeksi vuodeksi uudelleenkoulutukseen työleirille, koska oli tehnyt yhteistyötä Rebiya Kadeerin kanssa. Häntä pahoinpideltiin vankeudessa toistuvasti ja hänen terveytensä on nykyään heikko.

Mitä tietoja komissio voi antaa rouva Kadeerin ja hänen sihteerinsä tilanteesta? Millaisiin toimiin komissio on ryhtynyt tai aikoo ryhtyä saadakseen Kiinan viranomaiset vapauttamaan nämä mielipidevangit välittömästi ja ehdoitta, kunnioittamaan Itä-Turkestanin kansalaisten perusoikeuksia ja -vapauksia ja aloittamaan neuvottelut Kiinan hallituksen ja uiguurien edustajien välillä, mukaan lukien Itä-Turkestanin (Uiguristanin) kansankongressi (ETNC), demokraattinen katto-organisaatio, joka etsii rauhanomaista poliittista ratkaisua ongelmaan tavoitteenaan miehitetyn Itä-Turkestanin kysymyksen poliittinen ja oikeudenmukainen ratkaisu?

Voiko komissio myös taata Euroopan parlamentille, että Kiinan viranomaiset Pekingissä eivät käytä mitään EU:n rahoittamaa ohjelmaa vahvistamaan ja toteuttamaan siirtomaa-, sorto-, tuhoamis- ja apartheidpolitiikkaa, jota Kiina on harjoittanut Itä-Turkestanin uiguureja vastaan vallattuaan ja miehitettyään Turkestanin vuonna 1949?

Christopher Pattenin komission puolesta antama vastaus

(2. elokuuta 2002)

EU on ottanut Rebiya Kaderin tapauksen esille Kiinan kanssa käytävän ihmisoikeuksia koskevan vuoropuhelun yhteydessä, ja se on saanut tietoja hänen tuomitsemisestaan ja vankina pitämisestään. Valitettavasti Kiinan viranomaiset eivät ole antaneet mitään tietoja hänen tämänhetkisestä tilanteestaan. Komissio ottaa tapauksen esille jatkossakin kaikissa sopivissa tilanteissa.

Samoin komissio korostaa Kiinan tarvetta kunnioittaa kulttuurillisia ja kielellisiä oikeuksia, uskonnonvapautta ja vähemmistöjen suojelua kaikkialla Kiinassa.

Komissiolla ei ole yhteistyöohjelmia Xingjiangin alueella.